Er barnets forældre ikke gift, og det kun er faderen, der er dansk, erhverver barnet kun dansk indfødsret, hvis det er født her i riget, hvormed menes i Danmark, på Færøerne eller i Grønland. Det er imidlertid den gældende indfødsretslov på tidspunktet for fødslen, der er afgørende for, hvilke regler der er gældende. Et udenlandsk barn under 12 år, der er adopteret ved en dansk adoptionsbevilling, bliver dansk statsborger ved adoptionen, hvis barnet adopteres af et ægtepar, hvor mindst én af ægtefællerne er dansk statsborger, eller af en ugift dansk statsborger. Barnet bliver dansk statsborger fra det tidspunkt, hvor adoptionens retsvirkninger indtræder.